Соколи
Соколите (Falco) са род дневни грабливи птици от семейство Соколови, срещащи се и в България. Размерите им варират от дребни до средно големи видове, окраската също е силно разнообразна, най-често в камуфлажни цветове. Някои от видовете в рода, като сокол скитник и сокол орко са считани за най-бързо летящите птици, достигащи до близо 400 km/h при пикиране и близо до 200 km/h при хоризонтален полет. Общо взето не ускоряват така бързо и не са толкова маневрени като ястребите, но в открито небе развиват много по-големи скорости.

Разпространение и биотоп 
Населяват почти цял свят без Антарктида. На територията на България са регистрирани следните 9 вида:
 Falco biarmicus – Далматински сокол
 Falco cherrug – Ловен сокол
 Falco columbarius – Малък сокол
 Falco eleonorae – Средиземноморски сокол
 Falco naumanni – Белошипа ветрушка
 Falco peregrinus – Сокол скитник
 Falco subbuteo – Сокол орко (Орко)
 Falco tinnunculus – Керкенез (Черношипа ветрушка)
 Falco vespertinus – Вечерна ветрушка

Ловуват предимно в открити местности или поне изпъстрени с полянки.

Начин на живот и хранене 
Всички видове в рода без изключение са типични хищници, плячката им варира от насекоми до зайцевидни и патици. Някои от видовете ловят предимно птици в полет, други нападат плячката си на земята. Типично за повечето видове в рода е първоначално само да наранят с нокти жертвата си и след това да я доубият с удар с клюна във врата. Повечето от видовете докато ловуват могат да се задържат неподвижно във въздуха.

В природата на България са разпространени 9 вида соколи

Размножаване 
Моногамни птици. Женската обикновено е по-едра от мъжкия. Родителите се грижат и обучават сравнително дълго малките след като напуснат гнездото.

Фосилна летопис 
По изкопаеми костни останки от България от палеоорнитолога проф. Златозар Боев са описани и 2 вида соколи от неогена – един от миоцен (отпреди около 7 млн. г.) от находище край гр. Хаджидимово (български сокол Falco bulgaricus) и един от плиоцен (отпреди около 2,25 млн. г.) от находище край гр. Вършец (сокол /керкенез/ на Бакалов Falco bakalovi).

Допълнителни сведения 
На територията на България всички видове от рода са защитени от закона. Според някои изследвания соколите се нареждат сред най-интелигентните птици.

Източници